Virallinen lehti nro C 386 , 11/12/1998 s. 0144



KIRJALLINEN KYSYMYS E-1535/98 esittäjä(t): Mihail Papayannakis (GUE/NGL) komissiolle (18. toukokuuta 1998) Aihe: Eläintieteellisen laboratorion rakentaminen Peraman Ikonioon Maatalousministeriö on suunnitellut eläinlääketieteellisen laboratorion rakentamista ja sen toiminnan käynnistämistä Ikoniossa, Peraman kaupungissa Attikan alueella, tavoitteena Pireuksen sataman kautta maahantuotavien, eläimistä peräisin olevien elintarvikkeiden tarkastaminen. Eläintieteellinen rakennuskompleksi muodostuu koe-eläinten tiloista, diagnostisten tutkimusten ja sterilisoinnin salista sekä parasitologisten, bakteriologisten sekä serologisten ja muiden eläintautien diagnosoinnissa tarpeellisten hematologisten tutkimusten laboratorioista. Ottaen huomioon, että: - kyseinen eläintieteellinen laboratorio tullaan rakentamaan 100 metrin etäisyydelle asutusalueesta ja vieläpä Peraman teknisen lyseon, jossa opiskelee 1200 lasta, välittömään naapuruuteen, - asukkaat ja paikalliset tahot ovat osoittaneet voimakkaasti mieltään ja vastustavat paikan käyttöä tällaiseen tarkoitukseen, - hankkeen toteuttamisen aiheuttama liikenne, työmaan koneiden ja ajoneuvojen pakokaasupäästöt ja jätteiden, erityisesti vaarallisten jätteiden, käsittely heikentävät entisestään ympäristön laatua, joka nytkään ei ole hyvä, - komission viidettä ympäristötoimintaohjelmaa toteutetaan vuoteen 2000 asti, ja siinä kaupunkiympäristön parantamiseen tähtäävät toimenpiteet ovat tärkeällä sijalla, - hanke saa yhteisön rahoitusta, - kysymys on kansanterveyden alan ongelmista, joihin kiinnitetään erityistä huomiota ja joiden kohdalla komissiolle varataan erityinen rooli Maastrichtin ja Amsterdamin sopimuksissa, komissiolta kysytään, kuinka se aikoo toimia ja mitä kreikkalaisiin toimivaltaisiin viranomaisiin kohdistuvia toimenpiteitä se aikoo toteuttaa, jotta eläinlääketieteellisen laboratorion rakentaminen ja ympäristön lisäkuormittaminen estettäisiin ja ihmisten terveys turvattaisiin Peraman Ikoniossa, mutta investointi toteutettaisiin sopivammalla sijaintipaikalla Komission jäsenen Franz Fischlerinkomission puolesta antama vastaus (3. heinäkuuta 1998) Kysyjän tarkoittaman eläinlääketieteellisen laboratorion rakennushankkeen rahoitus sisällytettiin Attikan vuosien 1994-1999 toimenpideohjelmaan sen jälkeen, kun seurantakomitea oli perusteellisesti tutkinut kaikki hankkeeseen liittyvät näkökohdat. Maatalousministeriön esittämän teknisen eritelmän mukaan kaikki lainsäädännön mukaiset edellytykset täyttyivät. Erityisesti ympäristönsuojeluosasto hyväksyi hankkeen ympäristöön liittyvät edellytykset, koska se otti huomioon lähistölle suunnitellun rakennuksen, johon aiotaan perustaa ammatillinen oppilaitos. Kuten ministeriö tuolloin ehdotti - ja myöhemmin vahvisti - laboratoriossa valvotaan ainoastaan kolmansista maista tulevia eläimistä saatavia elintarvikkeita. Valvonta liittyy siis suoraan kansanterveyden suojeluun. Tämäntyyppisissä kokeissa käytettävät reagenssit ovat täysin vaarattomia ympäristölle ja lähialueiden asukkaille. Laboratoriossa ei työskennellä elävien eläinten parissa. Laadittuaan laboratorion perustamissuunnitelman maatalousministeriö osoitti sen vierestä omistamansa 10 000 m2:n alueen ammatillisen oppilaitoksen rakentamista varten. Ministeriö ei luonnollisestikaan olisi tehnyt näin, jos laboratoriosta aiheutuisi lähiympäristön asukkaille pienintäkään vaaraa. Jotta kuitenkin olisi saatu täysi varmuus hankeen vaarattomuudesta ympäristölle, kahdelta Thessalonikin yliopiston mikrobiologian ja tartuntatautien professorilta pyydettiin lausunto laboratorion ympäristövaikutuksista. He vahvistivat, että laboratorio ei ole riski ympäristölle eikä viereiselle tekniselle koululle. Kuten kaikesta rakennustyöstä, laboratorion toteuttamisesta aiheutuu väistämättä tiettyä haittaa. Se ei kuitenkaan ole riittävä syy pysäyttää hanketta, joka kiistatta on hyödyllinen läheisen Pireuksen sataman kautta tuotujen elintarvikkeiden valvonnassa. Liikenteen ei pitäisi lisääntyä merkittävästi laboratorion vuoksi, koska suunniteltu rakennus kattaa ainoastaan kuusi prosenttia 7 000 m2:n tontista. Loput 94 prosenttia muutetaan ministeriön mukaan puistoksi ja vapaa-ajan keskukseksi. Aihetta huoleen eivät anna myöskään laboratorion vähälukuinen henkilöstö tai näytteiden kuljetus. Edellä esitetyn perusteella ei ole syytä toteuttaa toimenpiteitä laboratorion rakentamisen estämiseksi.